Fitnah
Bini Garbus rupanya sudah hamil tuha dan ujar bidan tinggal mahadang harinya haja lagi. Rupanya Garbus salawas mahadang itu inya mambayangakan rupa anaknya itu apakah mirip nang abah atawa sama wan muha bininya.
"Bujurlah Mak bila rupa anak lalakian sama wan rupa umanya pasti cagar bauntung hidupnya," ujar Garbus.
"Kukira bujur haja asal rupa umanya itu langkar, jadi anak lalakiannya cagar langkar jua," sahut Tulamak.
"Kalu sebaliknya kaya apa Mak? Apabila anak bibinian sama rupa wan abahnya, parazakian jualah?" ujar Garbus.
"Kukira sama haja karna sual razaki itu kada tagantung muha dan rupa tapi tagantung pancariannya," ujar Tulamak.
"Biarpun muha kada baik, kada langkar dan kada gagah tapi banyak baisi warisan artinya parazakian jua," ujar Palui umpat manyahut.
"Jadi kalu kaya itu Lui ai razaki kada tagantung muha sama atawa kada sama wan abah uma tapi tagantung wan pancaharian dan warisan," ujar Garbus manyimpulakan.
"Nah, aku akur banar wan kasimpulan ikam itu Bus ai," ujar Palui ma-akuri.
"Jadi artinya hidup kita ini tagantung pancaharian dan warisan kada tagantung wan muha. Makanya kalu ada urang manyambat ikam muhanya jelek Lui ai, baiknya ikam sabar haja," ujar Tulamak.
"Hi-ih aku dasar tamasuk urang panyabaran Mak ai karna aku urang baiman," sahut Palui.
"Kaya itu jua Lui ai bila ada urang manyambat ikam bungul maka ikam acuh haja," ujar Garbus.
"Aku akur haja Bus ai kada usah ditanggapi," ujar Palui.
"Kaya itu jua bila ada nang manyambat ikam bego, cakah dan macam-macam maka jangan dilawani dan jangan diheranakan, cuek haja," ujar Tulamak.
"Hi-ih, bila dilawani maka cagar banyak musuh," ujar Palui.
"Tapi Lui ai bila ada urang nang wani mamadahakan ikam muha gagah, langkar dan cakep maka langsung haja tampar muhanya," ujar Tulamak mamanasi.
"Hau kanapa maka langsung ditampar Mak?" ujar Garbus.
"Urang itu pasti mamfitnah Palui, cuba itihi bahimat bujurlah muha Palui gagah, langkar dan cakep?" ujar Tulamak.
"Hiih-lah, muha Palui nang kaya balik kongguan itu dipadahakan langkar, gagah dan cakep artinya sama wan mamfitnah," ujar Garbus ma-akuri
zsm_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn